CIX.  B[alduino], archiepiscopo Cantuariensi, eadem quae supra scribit, nisi quod non Radulphum sed Joannem, tit. S. Marci presbyterum cardinalem apostolicae sedis legatum, nuntiat praecepta sua perficienda curaturum.   (Laterani, Mart. 12.) [  Gervasii Imaginat.,  ap. TWYSDEN  H. A. Scr.,  I, 1322.]
Author: Clemens III

CLEMENS episcopus, servus servorum Dei, venerabili fratri B. Cantuariensi archiepiscopo, salutem et apostolicam benedictionem.

Quanto in Ecclesia Dei scientiae munere et religionis praeemines honestate, dignitatisque apicem in partibus Anglicanis obtines ampliorem, tanto decet charitatem tuam vigilantiori studio a subjectorum injuriis vel oppressionibus temperare, et his postpositis quae justitiae pulchritudinem decolorant, odoremque bonae opinionis exstinguunt, obedientiam et reverentiam debitam majoribus exhibere. Unde non sine causa miramur quod, sicut proponitur, post appellationem ad sedem apostolicam factam, et bonae memoriae praedecessoris nostri Urbani prohibitionem, adeo circa novae capellae constructionem et alia multa manus tuas in Ecclesiae tibi commissae fratrum molestias aggravasti, ut nil eis de interpositae appellationis remedio accessisse, prout ratio juris expostulat aestimetur, nec tu honori sacrosanctae Romanae Ecclesiae matris tuae videaris, prout oportuit detulisse. Licet autem propositum nobis sit fraternitati tuae quantum cum Deo possumus deferendi, et personam tuam in omnibus quae ex officio nobis incumbunt statuerimus honorare, quia tamen eorumdem fratrum pressuras pariter et clamores, cum bona conscientia praeterire, clausis oculis nec possumus, nec debemus, fraternitati tuae de consilio fratrum nostrorum per apostolica scripta mandamus et districte praecipimus, quatenus, omni contradictione et occasione postposita, eo etiam non obstante, si te abesse contigerit ab ecclesia tua, quidquid post appellationem ad sedem apostolicam factam, vel praedecessoris nostri prohibitionem in opere capellae actum est non differas demoliri, revocans et deducens prorsus in irritum quidquid de instituendis canonicis et aliis circa capellam factum est et perperam innovatum. Eos etiam qui post inhibitionem saepe dicti praedecessoris nostri in capella ipsa divina officia celebrare praesumpserunt, donec condignam nobis satisfactionem exhibeant, ab officio et beneficio habeas interdictos. Ministros conventus quos post appellationem interpositam amovisti, quos et idem praedecessor noster restituit, habeas restitutos, et eos quos pariter post appellationem interpositam excommunicare vel suspendere voluisti, habeas nihilominus absolutos; et universa quae post appellationem ipsam in eorum gravamen attentata sunt, in invasione videlicet villarum et possessionum suarum, reddituum quoque et aliorum quae ante appellationem habuerant, et ablatione similiter aliarum rerum in statum pristinum, appellatione et contradictione cessante, reducas. Ad haec quia secundum formam juris post appellationem nil est innovandum, volumus et praecipimus ut, pendente judicio, in eorumdem fratrum detrimentum circa statum monasterii nihil omnino satagas immutare. Nihilominus praecipiendo mandantes, ut omnia quae ipsis monachis post appellationem vel ante absque juris ordine illicite abstulisti, in exeniis, ecclesiis, villis, possessionibus, redditibus, seu rebus aliis, cum congrua recompensatione fructuum postea illicite perceptorum, et libertatibus et administratione competenti et libera, infra quadraginta dies post harum receptionem litterarum restituere non moreris. Ipsis quoque monachis praecipienda mandamus, ut si aliqua contra jus tuum et honorem praesumpserunt, satisfactionem tibi appellatione remota exhibeant competentem. Quia vero Prior ipsius monasterii in prosecutione negotii concessit in fata, nolumus et praecipiendo mandamus, ut institutione Prioris contra privilegia sedis apostolicae vel Regulam beati Benedicti atque rationabilem consuetudinem monasterii hactenus observatam non procedas, et si feceris, appellatione remota non differas revocare, nullis litteris obstantibus in praejudicium juris eorum a sede apostolica impetratis. Alioquin dilecto filio nostro Joanni titulo Sancti Marci presbytero cardinali, apostolicae sedis legato, dedimus in mandatis, ut apostolica auctoritate te et omnes contradictores et monachos ipsos, si rebelles extiterint, ad haec remoto appellationis obstaculo ecclesiastica districtione compellat, et eos quos ad veritatem plenius indagandam scierit nominari, quod gratia et timore postpositis test monium perhibeant veritati, simili censura cogere non postponat. Datum Laterani, IV Idus Martii, pontificatus nostri anno secundo.